צילום אילוסטרציה | צילום: פלאש 90 \ Yossi Zamir, חדשות

טעות מביכה במשרד החינוך: פרסום שגוי של המשרד הוביל לכך שדווח על קיצוץ דרמטי של התקציב המועבר לבתי הספר עבור תלמידים מעוטי יכולת, מ-100 מיליון שקלים ל-55 מיליון שקלים בלבד. עם זאת, בפועל התבצע קיצוץ מזערי של 2% בלבד.

לסיפורים הכי מעניינים והכי חמים – הצטרפו לפייסבוק שלנו

במשרד החינוך הבהירו תוך מספר שעות כי הדיווח על הקיצוץ נבע מטעות מחשב, ועדכנו לגבי התקציב האמיתי: 98 מיליון שקלים. מדובר בתקציבים שנועדו לאפשר גם לילדים שהוריהם אינם מסוגלים לעמוד בתשלומי הרשות להשתתף בפעילויות הנוספות של בתי הספר, בהם טיולים, מסיבות, הצגות ועוד.

עם זאת, גם לדיווח המקורי נמסרה תגובה מהמשרד, לפיה "החל משנת הלימודים הנוכחית, משרד החינוך יסייע להורים מתקשים בשלל תכניות: צהרונים מסובסדים שיחסכו לכל משפחה מאות שקלים, סייעת שנייה, תכנית השאלת ספרים, צמצום תלמידים בכיתה, גנים לבני שלוש וארבע ועוד. באשר למלגות, התקנה פוצלה וכיום היא אינה כוללת עוד רכיבים שהיו בעבר, כגון מסעות לפולין, שיתוקצבו על ידי תקנה אחרת".

בעקבות הדיווחים על הקיצוץ הדרמטי - קיצוץ שכאמור לא התבצע בפועל - רבים במערכת הפוליטית מיהרו להגיב בחריפות. "משרד החינוך נוטש את הילדים שזקוקים לתמיכתו הגדולה ביותר", אמר בתגובה למהלך חבר הכנסת איציק שמולי (המחנה הציוני). לדברי שמולי, חבר ועדת החינוך של הכנסת, "המשרד מועל בתפקידו המרכזי, כמי שאמור לתת לכל ילד סיכוי של ממש להתקדם ולהצליח".

"יש דברים שאסור לקצץ בהם, שהם מוקצים מקיצוץ", אמר שר הרווחה לשעבר מאיר כהן, שבעבר אף היה מנהל בית ספר. "יש מאות אלפי ילדים שעבורם לפתוח שנה זו משימה כמעט בלתי אפשרית. אני קורא לשר החינוך להתערב, ולמנוע קיצוץ במקום הכי כואב".